Maďarič, Marek, poslanec NR SR (2010-11-04):
Ďakujem za slovo, pán podpredseda. Pán minister, vážené kolegyne, kolegovia, návrh na skrátené legislatívne konanie je to pomerne vážna vec. A som veľmi prekvapený z toho veľmi chabého a krátkeho zdôvodnenia, pán minister, nielen preto, že s týmto návrhom a samotným, potom obsahom navrhovaných zmien, sú spojené veľmi zásadné zmeny, ale vy ste v rámci tohto skráteného legislatívneho konania dokonca neváhali prelomiť a porušiť legislatívne pravidlá. Tak som očakával, že to zdôvodníte trošku serióznejšie. Ja si teda dovolím hovoriť o pár minút dlhšie ako vy, lebo to naozaj považujem za vážny návrh a stojí za to si o tom niečo povedať. Návrh na zlúčenie Slovenskej televízie a Slovenského rozhlasu prichádza ako absolútne nepripravený krok, pokiaľ by sme mali uveriť jeho oficiálnemu zdôvodneniu. Na to, aby zlúčenie Slovenskej televízie a Slovenského rozhlasu v budúcnosti mohlo viesť k deklarovaným cieľom, muselo by ísť o prirodzené a seriózne pripravované vyústenie predchádzajúceho ekonomického ozdravenia, finančného posilnenia a technologického zmodernizovania Slovenskej televízie a Slovenského rozhlasu. Ak však nemá byť zlúčenie výsledkom seriózne pripravovaného procesu postupných krokov, čo zjavne po jednotýždňovom napísaní zákona a dvoch dňoch pripomienkového konania nemôže byť, je jasné, že jeho skutočný cieľ je iný, čo najrýchlejšie sa politicky totálne zmocniť verejnoprávnych médií, ich kontrolných orgánov, aj manažmentu. Skrátené legislatívne konanie sa navrhuje údajne z dôvodu hrozby značnej hospodárskej škody, odvolávajúc sa na deficit Slovenskej televízie v roku 2011 vo výške 37 mil. eur. Z návrhu zákona však vôbec nie je zrejmé ako samotné zlúčenie vyrieši tento zatiaľ len predpokladaný deficit. Návrh hovorí o úspore vo výške 1,6 mil. eur, ktoré by malo priniesť zlúčenie. Táto suma však netvorí ani 5 % údajného deficitu Slovenskej televízie, navyše 1,1 mil. eur z tejto predpokladanej úspory sa nedotýka Slovenskej televízie, ale zrušenia vysielania krátkych vĺn v Slovenskom rozhlase, ktorý by mal pritom zostať samostatne hospodáriacou organizačnou jednotkou. Je to teda z tohto hľadiska smiešne ako aj všetky všeobecné frázy, že tento zákon vytvára pre budúci manažment priestor na šetrenie, pretože sa budú spájať duplicitné činnosti. O čo sa opierate, okrem zbožného želania, o akú analýzu, audit, alebo dopadovú štúdiu? Sú to frázy a sľuby vycucané z prsta. Navyše návrh nespomína nevyhnutné mimoriadne transformačné náklady, ktoré zo zlúčenia Slovenskej televízie a Slovenského rozhlasu logicky vyplývajú. Ak by tieto transformačné náklady boli analyzované, možno by sa ukázalo, že prevyšujú očakávané úspory v roku 2011, a teda deklarovaný dôvod na skrátené legislatívne konanie, by sa ukázal ako nepravdivý. Takmer 600 pripomienok za 2 dni trvajúce pripomienkové konanie nie sú dôkazom bohatej diskusie ako s uspokojením prehlásil pán minister, ale sú najlepším dôkazom nekvality vládneho návrhu. Súčasne sú dôkazom zúfalej snahy verejnosti a iných inštitúcií vyslať signál, že ministerstvo kultúry začalo zle s tým, čo nazýva vzletne reformou, a že žiadne hrozby týmto návrhom nerieši, naopak, hrozby vytvára. Áno, takto expresne, amatérsky bez podkladov, bez riadnej odbornej a legislatívnej diskusie zásadným porušením legislatívnych pravidiel, ktoré poznajú v prípade mimoriadnych okolností skrátenú 7-dňovú lehotu pripomienkového konania, nie 2-dňovú, prináša zlúčenie Slovenskej televízie a Slovenského rozhlasu mnohé závažné riziká ako sú zásah do duálneho systému, zásah do reklamného trhu, absurdné limitovanie vysielania Slovenskej televízie na dve programové služby, právne problémy, najmä vo vzťahu k autorským právam, ale aj právne problémy vo vzťahu k Európskej únii, a napokon úplné spolitizovanie verejnoprávnych médií už v prechodnom období, prostredníctvom práva ministra kultúry riadiť Slovenskú televíziu a Slovenský rozhlas, ako aj totálne spolitizovanie voľby generálneho riaditeľa už nielen prostredníctvom pléna Národnej rady, ale už aj prostredníctvom príslušného výboru Národnej rady. Aj preto v tejto chvíli práve, aby sa zabránilo nezvratným škodám vo verejnoprávnych médiách a v samotnom duálnom systéme je nevyhnutné návrh na skrátené legislatívne konanie zamietnuť. Vzíďme z kratšej cesty a dajme ministerstvu kultúry šancu, pripraviť návrh zásadných a závažných zmien zodpovedne a profesionálne. Ďakujem.